Polisie slaan toe ná vlaag rooftogte by stortingsterreinArgieffoto Polisiebeamptes in Bloemfontein in die Vrystaat het Woensdag op ŉ stortingsterrein buite die stad toegeslaan nadat minstens agt mense in die afgelope twee maande daar beroof is. Ao. Loraine Earle, woordvoerder van die polisie, het gesê sedert begin Mei is minstens agt mense beroof toe hulle rommel by die Suidpark-stortingsterrein gaan aflaai het en daar is ook in hierdie tyd waardevolle items uit vier motors by die stortingsterrein gesteel. Van die slagoffers is ook gedurende die rooftogte beseer. ŉ Groot getal polisiebeamptes, werknemers van die departement van binnelandse sake en ander belanghebbendes is Woensdag na die stortingsterrein ontplooi. “Ongeveer 350 mense by die stortingsterrein is deursoek en die polisie het nagegaan of hulle nie gesoek word in verband met enige strafregtelike sake nie,” het Earle gesê. “Een persoon is gevind met twee ID-boekies wat nie sy eiendom is nie en daar is ook op dagga beslag gelê. Nog ŉ persoon is in hegtenis geneem vir die besit van gesteelde goedere.” Genl.maj. Moeketsi Sempe, provinsiale polisiekommissaris in die Vrystaat, het gesê die polisie sal voortgaan om soortgelyke operasies op plekke te doen waar misdaad gereeld voorkom. “Die polisie sal in volle mag toeslaan wanneer ons sien die lewe van ons gemeenskapslede is in gevaar. Dit is wat ons doen. Ons gaan in, wanneer almal wil uit,” het Sempe gesê. “Misdadigers moet weet nes dit hulle besigheid is om misdaad te pleeg, is dit ons besigheid om misdaad hok te slaan. Hulle moet weet ons kom vir hulle.” Sempe het ook ŉ beroep op die publiek gedoen om waaksaam te wees wanneer hulle die stortingsterrein of ander plekke waar misdaad volop is, besoek. “Mense moet bewus wees van wat om hulle aangaan en dubbel seker maak hul voertuie is gesluit. Baie misdadigers is opportuniste en sal van die geleentheid gebruik maak wanneer iemand nie paraat is nie.”